REGOLAMENT TAL-KUMMISSJONI (KE) Nru 701/2009
tat-3 ta' Awwissu 2009
li jemenda r-Regolament (KE) Nru 1182/2008 li jistabbilixxi l-ammonti ta’ għajnuna minn qabel għall-ħżin privat tal-butir għall-2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament “Waħdieni dwar l-OKS”) [ir-Regolament dwar l-“OKS Unika”] (1), u b’mod partikulari l-Artikolu 43(a) u (d), flimkien mal-Artikolu 4 tiegħu,
Billi:
(1)
Il-prezzijiet tas-suq dinji għall-prodotti tal-ħalib waqgħu notevolment minħabba żieda fil-provvista dinjija u tnaqqis fid-domanda dovuti għall-kriżi finanzjarja u ekonomika. Il-prezzijiet tas-suq Komunitarju għall-prodotti tal-ħalib waqgħu b’mod sinifikanti. B’riżultat ta’ taħlita ta’ miżuri tas-suq li ttieħdu mill-bidu ta’ din is-sena, il-prezzijiet Komunitarji stabbilizzaw rwieħhom fil-livelli tal-prezz tal-appoġġ. Jeħtieġ li dawn il-miżuri ta’ appoġġ għas-suq, bħall-ħżin privat, jibqgħu applikabbli sakemm ikunu meħtieġa biex il-prezzijiet ma jkomplux jaqgħu u biex ma jkunx hemm aktar tfixkil fis-suq Komunitarju.
(2)
Ir-Regolament tal-Kummissjoni (KE) Nru 826/2008 (2) jipprovdi regoli komuni għall-għotja ta’ għajnuna għall-ħażna privata ta’ ċerti prodotti agrikoli.
(3)
L-Artikolu 4(2) tar-Regolament tal-Kummissjoni (KE) Nru 1182/2008 tat-28 ta’ Novembru 2008 li jistabbilixxi l-ammonti ta’ għajnuna minn qabel għall-ħżin privat tal-butir għall-2009 jipprovdi li l-perjodu għad-dħul fil-ħżin kuntrattwali tal-butir (3) jintemm fil-15 ta’ Awwissu 2009.
(4)
Fid-dawl tas-sitwazzjoni tas-suq attwali u ta’ dik prevista, jeħtieġ li l-għajnuna għall-ħżin privat tal-butir li jiddaħħal fi ħżin kuntrattwali tibqa’ tingħata mill-15 ta’ Awwissu 2009 sat-28 ta’ Frar 2010.
(5)
Biex ma jkunx hemm provvista żejda fis-suq, it-tneħħija mill-ħżin għandha tibda sseħħ, għall-prodotti li jiddaħħlu wara l-15 ta’ Awwissu 2009, mis-16 ta’ Awwissu 2010 biss u l-perjodu għall-ħżin kuntrattwali ma għandux ikun itwal minn 365 jum.
(6)
Għal raġunijiet ta’ effikaċja u semplifikazzjoni amministrattivi, u b’qies għas-sitwazzjoni partikolari tal-ħżin tal-butir, il-kontrolli kif provduti fl-Artikolu 36(6) tar-Regolament (KE) Nru 826/2008 għandhom jitwettqu mill-anqas fuq nofs il-kuntratti. Konsegwentement, għandha tiġi introdotta deroga minn dak l-Artikolu.
(7)
B’qies għat-tul tal-perjodu għall-ħżin skont il-miżura estiża, il-ħlas bil-quddiem, kif provdut fl-Artikolu 31(1) tar-Regolament (KE) Nru 826/2008 għandu jiġi adattat għall-prodotti li jinħażnu wara l-15 ta’ Awwissu 2009.
(8)
Ir-Regolament (KE) Nru 1182/2008 għandu għalhekk jiġi emendat skont dan.
(9)
Il-miżuri provduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 1182/2008 jiġi emendat kif ġej:
(1)
L-Artikolu 1 jinbidel b’dan li ġej:
“Artikolu 1
Dan ir-Regolament jipprovdi għal għajnuna għall-ħżin privat tal-butir, kemm jekk mielaħ kif ukoll jekk mingħajr melħ, kif imsemmi fl-Artikolu 28(a) tar-Regolament (KE) Nru 1234/2007 għall-butir li jiddaħħal fi ħżin kuntrattwali sat-28 ta’ Frar 2010.”
(2)
Fl-Artikolu 4, il-paragrafi 2 u 3 jinbidlu b’dan li ġej:
“2. Id-dħul fi ħżin kuntrattwali għandu jseħħ:
(a)
bejn l-1 ta’ Jannar u l-15 ta’ Awwissu 2009; jew
(b)
bejn is-16 ta’ Awwissu 2009 u t-28 ta’ Frar 2010.
3. It-tneħħija mill-ħżin tista’ ssir biss:
(a)
mis-16 ta’ Awwissu 2009 għall-prodotti li jiddaħħlu fi ħżin kuntrattwali fil-perjodu msemmi fil-paragrafu 2(a);
(b)
mis-16 ta’ Awwissu 2010 għall-prodotti li jiddaħħlu fi ħżin kuntrattwali fil-perjodu msemmi fil-paragrafu 2(b);
4. Il-ħżin kuntrattwali għandu jintemm:
(a)
fil-jum ta’ qabel dak li fih jitneħħew mill-ħżin jew mhux aktar tard mill-aħħar jum ta’ Frar tas-sena ta’ wara dik li fiha jiddaħħlu fil-ħżin, għall-prodotti li jiddaħħlu fi ħżin kuntrattwali fil-perjodu msemmi fil-paragrafu 2(a);
(b)
fil-jum ta’ qabel dak li fih jitneħħew mill-ħżin, għall-prodotti li jiddaħħlu fi ħżin kuntrattwali fil-perjodu msemmi fil-paragrafu 2(b).
5. L-għajnuna tista’ tingħata biss meta l-perjodu għall-ħżin kuntrattwali jkun:
(a)
bejn 90 u 227 jum, għall-prodotti maħżuna fil-perjodu msemmi fil-paragrafu 2(a);
(b)
ta’ mhux aktar minn 365 jum, għall-prodotti maħżuna fil-perjodu msemmi fil-paragrafu 2(b).”
(3)
Fl-Artikolu 6 għandhom jiżdiedu l-paragrafi li ġejjin:
“3. Permezz ta’ deroga mill-Artikolu 31(2) tar-Regolament (KE) Nru 826/2008, il-ħlas bil-quddiem għall-butir li jiddaħħal fi ħżin kuntrattwali matul il-perjodu msemmi fl-Artikolu 4(2), il-punt (b) tar-Regolament attwali ma għandux ikun ogħla mill-ammont korrispondenti għal perjodu ta’ ħżin ta’ 168 jum.
4. Permezz ta’ deroga mill-Artikolu 36(6) tar-Regolament (KE) Nru 826/2008, fit-tmiem tal-perjodu tal-ħżin kuntrattwali, l-awtorità responsabbli għall-kontroll għandha, tul il-perjodu kollu tat-tneħħija mill-ħżin bejn Awwissu 2009 u Frar 2010 u fir-rigward ta’ mill-anqas nofs l-għadd tal-kuntratti, permezz ta’ kampjuni, tivverifika l-piż u l-identifikazzjoni tal-butir maħżun.”
L-Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Awwissu 2009.